ছিনতাইকারীদের হামলায় ৩ পুলিশ গুলিবিদ্ধ – World Largest Bangla News Paper
June 5, 2017	অন্যান্য শীর্ষ সংবাদ, জেলা সংবাদ, ফেনী Leave a comment 132 Views
ফেনীর সোনাগাজী উপজেলার মঙ্গলকান্দি এলাকায় ছিনতাইকারীদের হামলায় তিন পুলিশ গুলিবিদ্ধ হয়েছেন। এই সময় পুলিশের গুলিতেও আহত হয়েছেন দুই আসামি।
রবিবার দিবাগত রাত ১টার দিকে এ ঘটনা ঘটে।
সোনাগাজী মডেল থানার ওসি হুমায়ুন কবির খন্দকার জানান, রবিবার বিকেলে গ্রামীণ ব্যাংকের এক কর্মকর্তা থেকে লক্ষাধিক টাকা ছিনতাই করে নিয়ে যায় ছিনতাইকারীরা। এসময় এলাকাবাসীর সহায়তায় নুরুল আলম নামে এক ছিনতাইকারীকে আটক করতে সক্ষম হয় পুলিশ।
পরে তার স্বীকারোক্তির আলোকে রুবেল ও রাশেদ নামে অপর দুই ছিনতাইকারীকে আটক করা হয়। তাদের স্বীকারোক্তি মতে মূল ছিনতাইকারী রায়হানকে গ্রেপ্তার করতে মঙ্গলকান্দি ইউনিয়নের আনন্দিপুর এলাকায় অভিযান চালায় পুলিশ।
এসময় পুলিশের উপস্থিতি টের পেয়ে তাদের লক্ষ্য করে গুলি ছুঁড়ে রায়হান ও তার সহযোগীরা। পুলিশ কনস্টেবল রাকিব হোসেন, আবুল খায়ের ও সহকারী উপ পরিদর্শক (এএসআই) জাহাঙ্গীর আলমসহ আটককৃত অপর দুই আসামিও গুলিবিদ্ধ হন।
ওসি হুমায়ুন কবির আরো জানান, আহত ছিনতাইকারীদের চিকিৎসার জন্য ফেনী আধুনিক সদর হাসপাতাল ও পুলিশ সদস্যদের সোনাগাজী স্বাস্থ্য কমপ্লেক্সে ভর্তি করা হয়েছে। এ ঘটনায় হামলাকারীদের বিরুদ্ধে একটি মামলা দায়েরের প্রস্তুতি চলছে।
Previous ভারতীয় ঢলে খোয়াই নদীর পানি বিপদসীমার উপরে
Next মিতু হত্যা মামলা: এক বছরেও নেই দৃশ্যমান অগ্রগতি